Birgitte Bergman (KF), 2025-01-08:
Tak for det, formand.
I dag behandler vi et beslutningsforslag, som sjovt nok er fremsat af Liberal Alliance, SF og Enhedslisten.
Det er en konstellation, som jeg ikke rigtig har oplevet før herinde.
Men det er et forslag om, at pensionsopsparingen skal deles ligeligt i tilfælde af skilsmisse.
Ønsket er, at pensionsopsparingen skal indgå på linje med andre formue typer i opgørelsen over samlet formue i familien som enhed med mulighed for at aftale sig frem til noget andet i ægtepagt, hvis familien ønsker det.
Vi støtter sådan set intentionen bag forslaget om at skabe større ligestilling mellem mænd og kvinder ved skilsmisse, men Det Konservative Folkeparti mener ikke, at den foreslåede løsning er den rette vej at gå for at opnå dette formål.
Jeg kan godt huske det, da man i 2006 lavede lovgivningen om.
Jeg har i år været gift i 30 år, og det i sig selv fortjener en medalje, men i 2006, da man lavede lovgivningen om, tog jeg min søde mand i hånden, og så gik vi ned til en advokat og fik lavet en ægtepagt.
Men vi har sammen lavet en ægtepagt, og på den måde har vi sikret hinanden, og det synes jeg er klogt, og det synes jeg mange flere skulle tage at gøre.
Før sidste lovgivning i 2006 var reglen nemlig, at kapital- og ratepension skulle deles, mens livrente ikke kunne deles.
I mange skilsmisser skete der derfor det, som mange har været inde på, også i dag, at den ene ægtefælle tog sin egen livrente og halvdelen af ægtefællens kapital- og ratepension med sig ud af ægteskabet, mens den anden ægtefælle stod med en halv rate- og kapitalpension.
I dag er reglerne sådan, at enhver ægtefælle i udgangspunktet tager sin pension med sig ud af ægteskabet.
Det bygger på, og det vil jeg godt have Liberal Alliancens ordfører lytter tydeligt til – nu skulle jeg til at tale engelsk, men det må man jo ikke her – et pensionspolitisk udgangspunkt om, at pensionen er en fremtidig indtægt og altså ikke en formue som en anden opsparing eller investering.
Det er en fremtidig indtægt.
Dog er der mulighed for, at der kan ydes kompensation til den ene part, hvis denne ægtefælle har lidt indkomstmæssige og dermed pensionsmæssige afsavn af hensyn til familien.
Ved skilsmisse vil de alt andet lige have sparet op i flere år.
Ved en indtægt på 400.000 kr. årligt vil det betyde, at der er 16 pct. indbetaling, som på en typisk djøf-pension betyder cirka 179.000 kr. mere i indbetaling og forrentning.
Det forhold inddrages ikke i vurderingen af forskellene i pensionsformuer.
Kigger man på den yngre generation, og det synes jeg er vældig interessant og supergodt, viser det sig, at pensionsformuen for 40-44-årige er steget mere for kvinder end for mænd, og at spændet i pensionsformuen mellem de to køn bliver mindre år for år.
I de sidste 5 år er antallet af kvinder, som indbetaler ekstra til pensionsopsparing, steget markant, og stigningen har været større end blandt mændene.
Antallet af kvindelige kunder, det er fra Sampension, der har indbetalt ekstra til pensionsopsparing, er steget med 43 pct. fra 2018 til 2023, og det er samtidig en større stigning end blandt mandlige kunder, hvor antallet, der har indsat ekstra på pension, kun er steget med 35 pct. i den samme periode.
Dertil bliver forskellen mellem mænd og kvinders uddannelsesniveau fortsat større.
51,2 pct. af kvinderne, der var mellem 30 og 35 år i 2021, havde fuldført en videregående uddannelse, mens tallet for den tilsvarende gruppe af mænd er 36,4 pct.
Det er en forskel på 14,8 procentpoint.
Den tendens ser ud til at fortsætte.
Ulighed i pensionsformuen mellem kønnene skyldes ofte beslutning i familien.
Eksempelvis fordobles antallet af kvinder på nedsat tid fra 20 til 40 pct., når de føder deres første barn, mens fædrene omvendt øger timeantallet en smule.
Uligheden i pensionsformuen kan allerede i dag løses, hvis ægteparret indgår en ægtepagt om ligelig deling af pensionsformuen ved skilsmisse.
Ifølge Forsikring & Pension er der en række problemer i forbindelse med livrente, både teknisk og aftaleretligt, men de anbefaler også forskellige løsninger, f.eks. hvordan man kan udbrede ægtepagter, der sikrer ligelig deling og større tilskyndelse til, at ægtepar kan indbetale på en hinandens pensionsordninger, og det synes jeg er klogt.
I Det Konservative Folkeparti kan vi ikke støtte forslaget, men vi bakker op om de anbefalinger fra Forsikring & Pension.
Tak for ordet.